دارت وزارة الصحة دورية جديدة موجهة للمديريات الجهوية، بخصوص تعديل فالبروتوكول الصحي المعتمد بالنسبة للسفر الدولي. ودابا، غيتم الاستغناء على الحجر الصحي فالفنادق بالنسبة للمغاربة اللي جايين من دول اللائحة “ب”، وغيتم تعويض هذ الإجراء بالحجر لمدة 5 أيام فالبيت، مع إجراء اختبار كورونا فاليوم الخامس، وهكذا الحجر كيسالي إلى كان التيست نيكَاتيف. وحسب دورية وزارة الصحة، اللي اطلعات عليها “كود”، فالإجراءات المشتركة اللي خاص يديروها المواطنين اللي جايين من بلدان ليست “ب” و”أ” هي: تعبئة استمارة الراكب الصحية، اللي كيمكن تحميلها قبل السفر، ولكن كتكون كذلك فالباطو والطيارة، واللي كتشمل معلومات على الراكب، وجوج ارقام هاتفية ديالو، باش يتم تتبعو، إذا اقتضى الحال، فالعشرة ايام ديالو اللولة فالمغرب. وبالنسبة للناس اللي جايين من دول اللائحة “أ”، يكفي يدليو بشهادة أنهم تفاكسيناو طوطالمون، ، او يعطيو نتيجة سلبية لتيست PCR مديو فاقل من 3 أيام على السفر. اما الناس اللي جايين من دول اللاىحة “ب”، خاصهم يعطيو شهادة التلقيح الكامل وتيست PCR سلبي دار فاقل من 48 ساعة قبل السفر الى كانو ملقحين، والى لا يديرو تيست PCR سلبي فاقل من 48 ساعة باش دار قبل السفر، والى كانو اجانب يديرو الحجر لمدة 10 ايام فوحدة من المؤسسات اللي مخصصاها الدولة لهذشي ويديرو التيست فالنهار التاسع، أو يديرو الحجر فالدار 5 أيام ويديرو التيست فالنهار الخامس بالنسبة للمغاربة. وبخصوص الأطفال اللي قل من 11 لعام، فهوما معفيين من التيست سواء جاو من دول الليست “أ” أو “ب”، حسب الدورية دائما. 
دورية جديدة لوزارة الصحة على تعديل الإجراءات الإحترازية للمغاربة اللي حايين من دول الليست “ب” – وثيقة